Direktiva Sveta

z dne 24. julija 1973

o ukrepih za ublažitev učinkov težav pri preskrbi s surovo nafto in naftnimi derivati

(73/238/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 103 Pogodbe,

ob upoštevanju predloga Komisije,

ob upoštevanju mnenja Evropskega parlamenta,

ob upoštevanju mnenja Ekonomsko-socialnega odbora,

ker je vzpostavitev skupne energetske politike eden izmed ciljev, ki so si jih zastavile Skupnosti same;

ker imajo surova nafta in naftni derivati vedno večji pomen pri oskrbovanju Skupnosti z zalogami energije; ker lahko vsaka težava, četudi občasna, ki ima za posledico znatno znižanje zalog takih proizvodov, povzroči resne motnje v gospodarski dejavnosti Skupnosti; ker mora biti zato Skupnost v takem primeru sposobna izravnati ali vsaj omiliti škodljive učinke;

ker bi za zagotovitev hitrega izvajanja ukrepov za ublažitev posledic težav pri preskrbi z nafto in naftnimi derivati morali biti postopki in primerni instrumenti vnaprej določeni;

ker naj bi imele zato vse države članice potrebna pooblastila, da po potrebi nemudoma ustrezno ukrepajo skladno s Pogodbo, zlasti skladno s členom 103;

ker je nujno, da se ta pooblastila do neke mere uskladijo, da bi se olajšalo koordinacijo nacionalnih ukrepov v okviru posvetovanj na ravni Skupnosti;

ker je prav tako zaželeno, da se nemudoma ustanovi posvetovalno telo za lažje usklajevanje konkretnih ukrepov, ki so jih na tem področju sprejele ali predlagale države članice;

ker je nujno, da vsaka država članica pripravi načrt, ki se lahko uporabi ob nastalih težavah pri preskrbi s surovo nafto ali naftnimi derivati,

SPREJEL NASLEDNJO DIREKTIVO:

Člen 1

Države članice sprejmejo vse potrebne ukrepe, da pristojnim oblastem zagotovijo potrebna pooblastila v primeru težav pri preskrbi s surovo nafto in naftnimi derivati, kar lahko znatno zmanjša zaloge teh proizvodov in povzroči resno motnjo. Ta pooblastila morajo oblastem omogočati:

- črpanje zalog za krizne razmere skladno z Direktivo Sveta z dne 20. decembra 1968 [1], ki državam članicam EGS nalaga obveznost, da vzdržujejo minimalne zaloge surove nafte in/ali naftnih derivatov, in razdelitev teh zalog uporabnikom,

- uvedbo posebnih ali splošnih omejitev porabe, odvisno od ocenjenega pomanjkanja, in dajanje prednosti pri preskrbi z naftnimi derivati nekaterim skupinam uporabnikov,

- uravnavanje cen, da se prepreči njihova čezmerna rast.

Člen 2

1. Države članice imenujejo organe, odgovorne za izvajanje ukrepov, ki jih je treba sprejeti pri izvajanju pooblastil, predvidenih v členu 1.

2. Države članice pripravijo načrte za ukrepanje v primeru, če bi prišlo do težav v zvezi s preskrbo s surovo nafto ali naftnimi derivati.

Člen 3

1. Če v Skupnosti ali eni izmed držav članic pride do težav pri preskrbi s surovo nafto ali naftnimi derivati, Komisija na zahtevo ene od držav članic ali na lastno pobudo čim prej skliče skupino predstavnikov držav članic, katerih imena so vnaprej znana. Skupini predseduje Komisija.

2. Ta skupina se ustrezno posvetuje, da zagotovi uskladitev sprejetih ali predlaganih ukrepov na podlagi pooblastil iz zgornjega člena 1.

Člen 4

1. Države članice obvestijo Komisijo o predpisih, ki izpolnjujejo obveznosti, ki izhajajo iz uporabe člena 1 te direktive.

2. Države članice obvestijo Komisijo o sestavi in pristojnosti državnih organov, ustanovljenih v skladu s členom 2(1) za izvajanje sprejetih ukrepov.

Člen 5

Države članice uveljavijo zakone ali druge predpise, potrebne za uskladitev s to direktivo, najpozneje do 30. junija 1974.

Člen 6

Ta direktiva je naslovljena na države članice.

V Bruslju, 24. julija 1973

Za Svet

Predsednik

I. Nørgaard

[1] UL L 308, 23.12.1968, str. 14.

--------------------------------------------------